ጉዳያችን ምርጫ ሳይሆን ወረርሽኙን መከላከል ላይ ሊሆን ይገባል
አዲስ አበባ፡- በአገሪቱ የኮሮና ወረርሽኝ እና ምርጫ በተመሳሳይ ወቅት ላይ ቢገጥምም ቅድሚያ ሊሰጠው የሚገባው ኮሮናን መከላከልና የዜጎችን ህይወት መታደግ ላይ ሊሆን እንደሚገባ የአዲስ አበባ ከተማ ነዋሪዎች ገለጹ።  የአዲስ አበባ ከተማ ነዋሪ አቶ መኮንን ዘለቀ ለአዲስ ዘመን ጋዜጣ እንደተናገሩት፤ የኮሮና ጉዳይ የአደጉት አገራት ብቻ አይደለም።ከጊዜ ወደጊዜ አገር ውስጥም እየጨመረ ነው።በመሆኑም አሁን አገር ማሰብ ያለበት ስለ ቀጣይ ፖለቲካዊ ጉዳይ ሳይሆን ስለዛሬ መኖር ነው።ለዚህ ደግሞ ዋነኛው ትኩረታችን መሆን ያለበት ወረርሽኙን መቆጣጠርና ማጥፋት ላይ ነው፡፡ ሀገር ሲታሰብ ተረካቢ ትውልድ እንደሚያስፈልግ እሙን ነው የሚሉት አቶ መኮንን፤ ትውልዱን በኮሮና እንዳይጠቃ ማድረግ ከምርጫው በፊት ቅድሚያ የሚሰጠው መሆን አለበት።ሀገርና ህዝብን ከኮሮና ቫይረስ ካዳኑ በኋላ ምርጫውን ማከናወን ይቻላል።ወረርሽኙ ዘር፤ ሃይማኖት፣ ጾታና ዕድሜ እየመረጠ የሚያጠቃ አይደለም።ስለሆነም ዜጎችን ላለማጣት ቅድሚያ ምርጫ ሳይሆን ወረርሽኝን ማጥፋት መሆን እንዳለበት ተናግረዋል።ሌሎች ችግሮችን ችለን እንዳለፍነው ሁሉ ይህም ይታለፋልና እየሞቱ ምርጫ ሳይሆን እየኖሩ ምርጫ ማካሄድና ከመንግሥት ጋር ተባብሮ መሥራት እንደሚያስፈልግ ገልጸዋል።ለዚህ ደግሞ መንግሥት፣ የተፎካካሪ ፖለቲካ ፓርቲዎች እና ህዝቡ ቅድሚያ መስጠት ያለባቸው የኮሮና ወረርሽኝን መከላከል ላይ መሆን እንዳለበት ገልጸዋል።አቶ ኃይሌ አጋሽሮ በበኩላቸው፤ አገራችን ዛሬ የሚያስፈልጋት ምርጫ ሳይሆን ኮሮና እንዳይስፋፋ መከላከል ነው።ህዝብ ባልተጠነቀቀበትና መንግሥትም ሆነ የጤና ባለሙያዎች የሚሰጡትን ምክረ ሃሳብ ተቀብሎ ባልተገበረበት ሁኔታ ስለምርጫ ማሰብ ህዝብ በወረርሽኝ እንዲያልቅ ማድረግ ነው።ሰዎች ከቤት አይውጡ የተባለው በምክንያት መሆኑን የሚያነሱት አቶ ኃይሌ፤ ከእጅ ወደአፍ የሆነ ኑሯችንን እንኳን አስትቶ ቤታችን የከተተን ኮሮና ነው።ስለሆነም መጀመሪያ የምንበላበት አማራጭ መስተካከል አለበት።ለዚህ ደግሞ ምርጫው ሳይሆን ይህንን ችግር ከምድረገጽ የሚጠፋበት መንገድ ላይ መሠራት እንዳለበት ተናግረዋል።ሌላው አስተያየት ሰጪ አቶ ሱሌማን አባስ በበኩላቸው፤ ምርጫ የሚታሰበው መራጭ ሲኖር ነው። መራጩ ህዝብ በህይወት እንዲኖር በቅድሚያ መሠራት አለበት። አሁን እየተከላከልን ያለነው ባለን አቅም ልክ ነው።ነገር ግን ወረርሽኙ የሰለጠኑ ሀገራትን እንኳን ረትቷል። ስለሆነም የሰለጠነ ባለሙያ በሌለበት፤ የህዝብ ግንዛቤው ባልሰፋበትና ድህነቱም በእኩል እየፈተነን ባለበት ሁኔታ ኮሮናን ትቶ ስለምርጫ ማሰብ የህዝብ ደህንነትን ቅድሚያ አለመስጠት ነው ሲሉ ገልጸዋል።የዜጎች ደህንነት የተጠበቀ ሲሆን መራጭም ተመራጭም ሰላማዊና ዴሞክራሲያዊ ምርጫን ማካሄድ ይችላል ያሉት አቶ ሱሌማን ይሄ ካልሆነ ግንምርጫውን ተአማኒነት እንዳይኖረው ከማድረጉም በላይ የተመረጠው አካልም ተረጋግቶ ሀገር መምራት አይችልም።ስለሆነም ህዝብን ከኮሮና ማትረፍ ላይ ቅድሚያ መሠራት እንዳለበት አስረድተዋል።አሁን ጊዜው የሚጠይቀው ምርጫ ማድረግን ሳይሆን በመደማመጥ፣ በመደጋገፍና በመተዛዘን ኮሮናን መከላከል ላይ ነው። ዕድሜና ጤና ሲኖረን እንዲሁም ከዚህ በላይ ኢኮኖሚያችን ሳይጎዳ ከቆየን ምርጫውን በሚገባ ማድረግ እንችላለን ያሉት ወይዘሮ አዳነች ኢብሳ በበኩላቸው፤ የሚገዛውን መንግሥት ለመመስረት የሚገዛውን ህዝብ ማትረፍ ያስፈልጋል።ስለሆነም ኮሮናን ተከላክሎ ማሸነፍ ሲቻል ምርጫን ማከናወን እንደሚቻል እንስተዋል።አሁን የሚበጀው ነጋዴው ነግዶ እንዲገባ፤ ሠራተኛውም የተረጋጋ ህይወት እንዲኖርና መንግሥትም ቢሆን ከችግሮች ነፃ ሆኖ ህዝብን እንዲያስተዳድር ምርጫውን አዘግይቶ ኮሮናን መከላከል ነው።
አዲስ ዘመን ሚያዝያ 27/2012
ጽጌረዳ ጫንያለው